Ódor, Ľudovít, predseda vlády SR (2023-05-18):
Vážení páni poslanci, vzhľadom k tomu, že táto istá otázka bola položená šesťkrát, budem naraz odpovedať na otázky číslo 1, 3, 4, 7, 8 a 10. Budem odpovedať postupne, lebo v tej jednej otázke sa skrýva viacej otázok. Ako ste si isto všimli, moja prvá návšteva ministerstva bola na ministerstve pôdohospodárstva vzhľadom na akútnu situáciu v oblasti cenového nárastu, a najmä teda ceny potravín. Vláda Slovenskej republiky si uvedomuje tento nepriaznivý cenový vývoj, a práve preto som úlohu zadal priamo ministerstvu, v ktorého v gescii potraviny sú. Samozrejme, nie je to nejaká nová téma. Inflácia cien potravín je tu dlhšie, takže predpokladám niektoré opatrenia, ktoré boli zavedené ešte minulou vládou, tak budú pôsobiť istý čas. A určite treba spomenúť, že ministerstvo neustále monitoruje a vyhodnocuje vývoj cien potravín a na mesačnej báze. V minulosti sa podnikli určité kroky vo veci spomalenia rastu cien potravín a bolo tam podpísanie deklarácie a takisto je tam aj podpora iniciatíve zo strany obchodných reťazcov a obchodov, ktorej cieľom je stabilizácia cien potravín, tzv. protiinflačná garancia. Z môjho takého osobného pohľadu, ja tú tému vnímam v dvoch rovinách a v rovine priorít. A tá priorita je o tom, ako pomáhať najmä slabším, ale najmä adresne. To znamená, že momentálne Slovensko sa nachádza v rozpočtovej situácii, kde podľa prognóz Komisie máme najvyšší deficit spomedzi všetkých krajín, a preto nemôžme veľmi podporovať plošné opatrenia. Zároveň je veľmi dôležité povedať, ktoré opatrenia môžu mať želaný efekt a ktoré nie. Aj vo väzbe na skúsenosti z krajín, ktoré už niečo také skúsili, takže môžem povedať napríklad, že zastropovanie cien v Maďarsku neviedlo celkom k želanému efektu a inflácia tam dosahuje ešte vyššie hodnoty v zásade ako na Slovensku. Takisto ak niekto uvažuje prostredníctvom nepriamych daní, nepriamej dane, tiež sme znižovali od januára s veľmi diskutabilným efektom pre konečné ceny pre spotrebiteľov. V zásade celá tá alebo celá tá pomoc v podobe zníženej DPH išlo do... skôr do podnikateľského sektora, a nie, nie vlastne pre, pre ľudí, takže práve preto ja som veľkým zástancom naozaj opatrení, ktoré pomáhajú tým najslabším, ale adresne. To znamená, že sú tam isté valorizačné mechanizmy, dodatočné príplatky práve pre tých, ktorí to najviac potrebujú. A v tejto súvislosti je veľmi dôležité aj to, aby teda v tej ťažkej situácii neboli prijímané ďalšie nepremyslené návrhy, ktoré by ten deficit ešte výraznejšie zvýšili, lebo potom tá pomoc aj v tejto oblasti bude výrazne sťažená. Naďalej nemáme tlačiareň pod ministerstvom financií, takže keď hovoríme, že vláda má niekomu pomáhať, tak niekomu musí aj zobrať, takže musíme hovoriť o tom, ako, ako to dofinancovať. Ale túto úlohu bereme veľmi vážne, a práve preto pán minister aj navrhol to riešiť v tej celej vertikále, to znamená, že od toho, ako vypestujeme nejakú komoditu, až po predajnú cenu, a plánuje rokovať aj s dodávateľsko-odberateľskými reťazcami, od farmára až po obchod a vrátane zástupcov ďalších dotknutých štátnych inštitúcií. Mám aj takú že dobrú správu, zatiaľ nie preto, lebo my sme v úrade, ale preto, lebo inflácia spomaľuje. Naozaj ceny na komoditných trhoch sú oveľa nižšie ako v minulosti, a práve preto tá pomoc ďalšia v nejakej akútne vysokej výške asi nebude potrebná, ale urobíme všetko preto, aby to bolo pripravené, že v prípade ďalších, ďalších cenových šokov, aby sme ich vedeli zaviesť. Ďakujem pekne, skončil som.